સિક્કિમમાં જોયેલાં રંગબેરંગી ઓરકીડ્સ અને શાંત-નિસ્તબ્ધ-નીરવ વાતાવરણમાં યુગયુગાંતરથી ઊભેલી ભૂતાનની પહાડીઓ ! સમય પણ સ્તબ્ધ થઈને ત્યાં ઊભો હોય ! શું યાદ કરું ? માઈલો દૂરથી પોતાના અગાધ જલરાશિના ઐશ્વર્યની જાણ કરતો ગર્જતો નાયગ્રા ધોધ ! ‘મેઈડ ઓફ મિસ્ટ’ બોટમામ બેસી એ ધોધની સાવ નજીક જઈ એના માણેલા અનુપમ અને અવર્ણનીય સૌંદર્યની અતિ રોમાંચક ઉત્કટ પળો ! એટલેંટિકનું સૌમ્ય, ગંભીર ઉદાત સ્વરૂપ જુદે જુદે કાળે જોયું છે અને વાવાઝોડાને લીધે ઊંચા ઊંચા મોજાં ઉછાળતું ભીષણ-રુદ્ર રૂપ પણ મેં નિહાળ્યું છે. જીવંતતાની આવી કેટલી ઉત્કૃષ્ટ ક્ષણો મિનિટો અને કલાકો યાદ કરું ? એ તો જીવનના અંતિમ શ્વાસ સુધી મારી સાથે મહેંકતી રહેશે. એની સ્મૃતિ પણ મૃત્યુને મોહક બનાવશે…